**Salko tu streffadal horttibosko probleemi? – Ame baȟȟaha rakkibi phurane komujenna**

Om tu sal 65-bereȟȟengiiro elle phuranide, ame kammaha te ȟunnen, ajasaavo horttibosko probleemi tuut hin aaȟte ta sar tu sal frestadal te laȟȟes phutriba aro doola. Hinko tukko horttibi phargarde naaluno merknoske aro sosiaalo ta sastibosko tšenstibi, tšeere, faalibosko laagiba elle aro vauro ȟlaaga huupako elle perindosko horttibosko saaki elle koronako epidemiosko ȟaal? Hinko tukko saakenna ȟluutade utan at puȟte tutta? Salko tu nourudal ilako amsibosko, tšalibosko elle vauro pharibosko uhriske? Hinko tuut aaȟte svoortibi aro saakengo elle tšenstibongo tšinniba, uuȟlibongo paale liiben elle buuriba? Salko tu roodidal ȟaȟtiba ta om, koonesta elle katta (naaluno merknoske huupa, maale, sosiaalo ta sastibosko thaanesko tšenstako iegiboskiire, sankibi, laagako džeene, dömmibosko beȟȟiba)? Om tu sal liijal jelpiba, phen koon elle savo stedos/ tšenstako iegiboskiiro hin jelpadas tuut?

Aro bereȟȟesko 2002 ȟluutiba byrjavena roodiba phurane komujengo (praal 65 bereȟ) horttibosko probleemenna ta ȟleppiba aro pengo horttibi. Dai kammena te kartaven, savo ȟlaaga horttibosko svoortibi phurane komujen hin ta hinko joon liine jelpiba aro pengo probleemi. Ran amenge phirro muodakiiro tekstos, kai tu rakkaveha svoortibonna so tu elle tukko neerulno komuja hin streffade aro sisto pangȟ bereȟȟengo tiija. Ran nii, auloko probleemos phutrimeske ta om jakkes sas, sar phutriba sas laȟte. Rannibi rikkavena passavitikas, naaka individuaalo ranniboskiires vojuvela te pinsaven, ka raportavena roodibosko ȟluutibi.

Ame haagavaha tukko rannibi sientides aro miritšako tšoonesko ȟluutiba aro adressos:

oikeusongelmat@helsinki. fi elle postoha Kaijus Ervasti, Kriminologian ja oikeuspolitiikan instituutti, PL 24, 00014 Helsingin yliopisto.

Aro roodibosko följime dielos ame tšeeraha rakkiba noogra doolenna koon ȟikkade rannibi jakkes at ame lahas fendide faraba phurane komujengo horttibosko probleemenna. Om tu kammeha te les dielos aro rakkibosko tšeeriba, phen douva aro tukko rannibosko ȟluutiba ta tilja tukko kontaktosko džaanibi.

Roodiba tšeerena Baro foorosko universiteetosko kriminologosko ta horttibosko politikosko institituutos, iidako ringako Finitiko themmesko universiteetosko tšiȟko aaȟȟibosko horttibosko instituutos, Tamperesko universiteetos tšetano thaanesko džaanibongo fakulteetos ta Komunisko horttibongo sentrum.

***Buutide džaaniba***

Kaijus Ervasti

Dosentos, Baro foorosko universiteetos, b. 050 340 1455

Anna Mäki-Petäjä-Leinonen

Tšiȟko aaȟȟibosko horttibosko instituutosko liediboskiiri, iidako ringako Finitiko themmesko universiteetos, anna.maki-petaja-leinonen@uef.fi.